Ανακοίνωση για την έναρξη επανεξέτασης με ταχείες διαδικασίες του κανονισμού (ΕΚ) αριθ. 1599/1999 του Συμβουλίου για την επιβολή οριστικού αντισταθμιστικού δασμού στις εισαγωγές συρμάτων από ανοξείδωτους χάλυβες με διάμετρο 1 mm ή μεγαλύτερη, καταγωγής Ινδίας

(2003/C 161/02)

Η Επιτροπή έλαβε αίτηση επανεξέτασης με ταχείες διαδικασίες σύμφωνα με το άρθρο 20 του κανονισμού (ΕΚ) αριθ. 2026/97 του Συμβουλίου(1) ("βασικός κανονισμός") όπως τροποποιήθηκε τελευταία από τον κανονισμό (ΕΚ) αριθ. 1973/2002(2), σχετικά με τις εισαγωγές συρμάτων από ανοξείδωτους χάλυβες με διάμετρο 1 mm ή μεγαλύτερη, καταγωγής Ινδίας που υποβάλλονται σε οριστικό αντισταθμιστικό δασμό που επιβλήθηκε με τον κανονισμό (ΕΚ) αριθ. 1599/1999 του Συμβουλίου(3), όπως τροποποιήθηκε τελευταία από τον κανονισμό (ΕΚ) αριθ. 164/2002(4).

1. Αίτηση επανεξέτασης

Η αίτηση υποβλήθηκε από τη VSL Wires Limited ("ο αιτών"), παραγωγό-εξαγωγέα της Ινδίας.

2. Προϊόν

Το προϊόν που αποτελεί αντικείμενο της επανεξέτασης είναι σύρματα από ανοξείδωτους χάλυβες με διάμετρο 1 mm ή μεγαλύτερη, που περιέχουν 2,5 % ή περισσότερο κατά βάρος νικέλιο, με εξαίρεση τα σύρματα που περιέχουν 28 % ή περισσότερο αλλά όχι περισσότερο από 31 % κατά βάρος νικέλιο και 20 % ή περισσότερο αλλά όχι περισσότερο από 22 % χρώμιο καταγωγής Ινδίας ("το υπό εξέταση προϊόν"), και τα οποία υπάγονται επί του παρόντος στον κωδικό ΣΟ ex 7223 00 19 Ο εν λόγω κωδικός ΣΟ παρατίθεται για πληροφοριακούς και μόνο λόγους.

3. Υφιστάμενα μέτρα

Το ισχύον μέτρο είναι οριστικός αντισταθμιστικός δασμός που επιβλήθηκε με τον κανονισμό (ΕΚ) αριθ. 1599/1999 του Συμβουλίου, σύμφωνα με τον οποίο οι εισαγωγές στην Κοινότητα συρμάτων από ανοξείδωτο χάλυβα με διάμετρο 1 mm ή μεγαλύτερη, καταγωγής Ινδίας, συμπεριλαμβανομένων αυτών που παράγονται από τον αιτούντα, υπόκεινται σε οριστικό αντισταθμιστικό δασμό ύψους 48,8 % με εξαίρεση ορισμένες ειδικά αναφερόμενες εταιρείες που υπόκεινται σε ατομικούς δασμούς.

4. Αιτιολόγηση της επανεξέτασης

Ο αιτών ισχυρίζεται ότι κατά την περίοδο της έρευνας στην οποία στηρίζονται τα αντισταθμιστικά μέτρα, δηλαδή την περίοδο από την 1η Απριλίου 1997 έως τις 31 Μαρτίου 1998 ("η αρχική περίοδος της έρευνας"), δεν συμπεριλήφθηκε στην έρευνα για λόγους διαφορετικούς από την άρνηση συνεργασίας. Επιπλέον, ο αιτών ισχυρίζεται ότι δεν πραγματοποίησε εξαγωγές του υπό εξέταση προϊόντος στην Κοινότητα κατά την αρχική περίοδο έρευνας και ότι δεν συνδέεται με κανέναν από τους παραγωγούς-εξαγωγείς του υπό εξέταση προϊόντος που υπόκεινται στα υφιστάμενα μέτρα.

Ισχυρίζεται περαιτέρω ότι άρχισε τις εξαγωγές του υπό εξέταση προϊόντος στην Κοινότητα μετά το τέλος της αρχικής περιόδου της έρευνας.

Βάσει των ανωτέρω, ζήτησε την επιβολή ατομικού δασμού για αυτόν.

5. Διαδικασία

Οι παραγωγοί της Κοινότητας οι οποίοι είναι γνωστό ότι ενδιαφέρονται ενημερώθηκαν για την προαναφερόμενη αίτηση και είχαν τη δυνατότητα να υποβάλουν παρατηρήσεις. Δεν υποβλήθηκαν παρατηρήσεις.

Αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης με ταχείες διαδικασίες, η Επιτροπή αρχίζει έρευνα σύμφωνα με το άρθρο 20 του βασικού κανονισμού.

α) Ερωτηματολόγια

Για να συγκεντρώσει τα στοιχεία που θεωρεί απαραίτητα για την έρευνά της, η Επιτροπή θα αποστείλει ερωτηματολόγιο στον αιτούντα.

β) Συγκέντρωση πληροφοριών και ακροάσεις

Τα ενδιαφερόμενα μέρη, εφόσον μπορούν να αποδείξουν ότι ενδέχεται να θιγούν από τα αποτελέσματα της επανεξέτασης, καλούνται να γνωστοποιήσουν γραπτώς τις απόψεις τους και να απαντήσουν στο ερωτηματολόγιο που αναφέρεται στο σημείο 5 στοιχείο α) της παρούσας ανακοίνωσης ή να προσκομίσουν κάθε άλλο στοιχείο που πρέπει να ληφθεί υπόψη κατά την επανεξέταση. Τα εν λόγω αποδεικτικά και άλλα στοιχεία πρέπει να περιέλθουν στην Επιτροπή εντός της προθεσμίας που καθορίζεται στο σημείο 6 στοιχείο α) της παρούσας ανακοίνωσης.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, υπό την προϋπόθεση ότι θα υποβάλουν αίτηση από την οποία θα προκύπτει ότι υπάρχουν ειδικοί λόγοι για να γίνουν δεκτά σε ακρόαση. Η εν λόγω αίτηση πρέπει να υποβληθεί εντός της προθεσμίας που καθορίζεται στο σημείο 6 στοιχείο β) της παρούσας ανακοίνωσης.

6. Προθεσμίες

α) Για την αναγγελία των μερών, την υποβολή απαντήσεων στο ερωτηματολόγιο και την παροχή οποιασδήποτε άλλης πληροφορίας

Όλα τα ενδιαφερόμενα μέρη, για να ληφθούν υπόψη οι παρατηρήσεις τους κατά τη διάρκεια της έρευνας, πρέπει να αναγγελθούν στην Επιτροπή, να υποβάλουν τις απόψεις τους και να απαντήσουν στο ερωτηματολόγιο ή να υποβάλουν άλλες πληροφορίες εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, με την επιφύλαξη τυχόν διαφορετικής ρυθμίσεως. Εφιστάται η προσοχή στο γεγονός ότι η άσκηση των περισσοτέρων διαδικαστικών δικαιωμάτων που αναφέρονται στον βασικό κανονισμό εξαρτάται από το κατά πόσον το μέρος αναγγέλλεται εντός της προαναφερθείσας περιόδου.

β) Ακροάσεις

Όλα τα ενδιαφερόμενα μέρη μπορούν επίσης να ζητήσουν, εντός προθεσμίας 40 ημερών, να γίνουν δεκτά σε ακρόαση από την Επιτροπή.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και αιτήσεις των ενδιαφερόμενων μερών πρέπει να υποβληθούν γραπτώς (όχι σε ηλεκτρονική μορφή εκτός εάν υπάρχει σχετική πρόβλεψη), και θα πρέπει να αναφέρουν το όνομα, τη διεύθυνση, την ηλεκτρονική διεύθυνση, τον αριθμό τηλεφώνου, φαξ ή/και τέλεξ του ενδιαφερόμενου μέρους.

Διεύθυνση αλληλογραφίας της Επιτροπής: European Commission Directorate-General for Trade

Directorate B

J-79 - 5/16 B - 1049 Brussels Φαξ (32-2) 295 65 05 Τέλεξ COMEU B 21877.

8. Άρνηση συνεργασίας

Στις περιπτώσεις που ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται συμπεράσματα, καταφατικά ή αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 28 του βασικού κανονισμού.

Όταν διαπιστώνεται ότι ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιούνται τα διαθέσιμα πραγματικά στοιχεία.

(1) ΕΕ L 288 της 21.10.1997, σ. 1.

(2) ΕΕ L 305 της 7.11.2002, σ. 4.

(3) ΕΕ L 189 της 22.7.1999, σ. 1.

(4) ΕΕ L 30 της 31.1.2002, σ. 9.